Ташлыкүл ауылына V рәүизгә тиклем бер нисә йыл элек, 1786 йылда Стәрлетамаҡ өйәҙе Меркет-Мең улусы башҡорттарының аҫаба ерҙәрендә шул уҡ өйәҙҙең Бишҡайын ауылынан сыуаштарҙың 10 ғаиләһе нигеҙ һала. Һуңғараҡ бында Нуғаҙаҡ, Филипповка ауылдарынан кешеләр күсенеп ултыра, 1795 йылда 53 кеше иҫәпкә алынған, 1811 йылда унда  140 кеше йәшәгән, 1865 йылда 50 йортта — 347 кеше. Игенселек, умартасылыҡ, сана яһау менән шөғөлләнгәндәр. 1906 йылда сиркәү-мәхәллә мәктәбе, бакалея кибете, мөгәзәй теркәлгән.